Балли 100 къехь
Мы махуэхэм хэIущIыIу хъуащ курыт школыр къэзыуххэм ята япэ къэрал къэпщытэныгъэхэм къарикIуахэр. Илъэс блэкIахэми хуэдэу, ди гуапэ зэрыхъущи, ЕГЭ-р зыт мыгъэрей ныбжьыщIэхэми къагъэлъагъуэ щIэныгъэ куурэ зэфIэкI лъагэрэ зэрабгъэдэлъыр.
Налшык дэт «ДыгъафIэ къалэ» сабий академием и еджакIуэхэм къахэкIащ Зыуэ щыт къэрал экзаменымкIэ балл лъагэхэр зыIэрызыгъэхьахэр. Апхуэдэщ информатикэмрэ ИКТ-мкIэ балли 100 къэзыхьыфа Ведерников Денис. ЕджапIэм и унафэщI Джаппуевэ Тамарэ зэрыжиIамкIэ, щIалэр ящыщщ академием и гъэсэн нэхъыфIхэм. Ар мызэ-мытIэу жыджэру хэтащ икIи щытекIуащ физикэмкIэ, математикэмрэ информатикэмкIэ екIуэкIа республикэпсо, къэралпсо олимпиадэхэм.
— Къэралым и Президент Путин Владимир ди академием нэгъабэ къыщыкIуам щыгъуэ, Денис абы и пащхьэ ирилъхьауэ щытащ езым и инновацэ проект, — къыхигъэщащ абы. — ЩIэныгъэ куу зыбгъэдэлъ щIалэщIэм адэкIи пыщIэныгъэ худиIэнущ, зыIэригъэхьэ ехъулIэныгъэхэм дыкIэлъыплъынущ.
Езы ныбжьыщIэм зэрыжиIэмкIэ, абы и щIэныгъэм щыхигъэхъуэну и мурадщ Москва дэт къэрал университетым е Санкт-Петербург дэт Инженер-техникэ университетым. Денис нэхъ куууэ хуеджэнущ математикэм, кибернетикэм, программнэ инженерием.
«ДыгъафIэ къалэм» и еджакIуэхэм блэкIа илъэсхэми къахэкIащ Зыуэ щыт къэрал экзаменхэмкIэ щIэныгъэ куу къэзыгъэлъэгъуахэр. Къапщтэмэ, академием и гъэсэнхэм ящыщу балли 100 нэгъабэ къахьащ ныбжьыщIи 7-м. Денис и мыгъэрей ехъулIэныгъэр еджапIэм и дежкIэ иужьрейуэ зэрыщымытым шэч хэлъкъым.
ЕГЭ-мкIэ ехъулIэныгъэ лъагэ зыIэрызыгъэхьа щIалэщIэми курыт школыр мы гъэм къэзыух адрей ныбжьыщIэ псоми дохъуэхъу я мурадхэр къайхъулIэну, я гугъапIэхэм лъэIэсыну.
ЖЫЛАСЭ Маритэ.
